Első és másodfokú riasztás: rengeteg eső, erős szél és jégeső közelít
Ráadásul egy másik műsorvezető is csatlakozott a bevállalós mutatványhoz.
Heves zivatar és felhőszakadás veszélye miatt több megyében első és másodfokú riasztást adott ki a meteorológiai szolgálat szerda délután. Az érintett területeken a következő órákban zivatarok várhatók, amelyeket erős szél, jégeső kísérhet, rövid idő alatt jelentős mennyiségű csapadék is hullhat.

Az Országos Meteorológiai Szolgálat jelentése szerint előbb a Dunántúlon, illetve az Északi-középhegység területén alakulhat ki egy-egy zivatar, majd elsősorban az ország délkeleti, keleti harmadán várható intenzívebb zivatarok kialakulása, azokat néhol felhőszakadás (30 milliméternyi esővel), valamint (akár 80 kilométer/órás erősségű) viharos szél, egy-egy helyen (akár 2 centiméter körüli vagy akár annál is nagyobb jégdarabokkal) jégeső is kísérhet.

A szerda éjfélig szóló veszélyjelzés szerint a heves zivatar és a felhőszakadás veszélye miatt Békés, Borsod-Abaúj-Zemplén, Hajdú-Bihar, Jász-Nagykun-Szolnok, Szabolcs-Szatmár-Bereg megyében másodfokú figyelmeztetés van érvényben. Emellett a felhőszakadás veszélye miatt Bács-Kiskun és Csongrád megyében, míg a várható heves zivatarok miatt Csongrád megyére elsőfokú figyelmeztetést adtak ki.

Csütörtök kora hajnalban várhatóan megszűnnek a zivatarok, ezt követően már nem valószínű “veszélyes időjárási jelenség” kialakulása aznap.

Az előrejelzés szerint csütörtök délelőtt kezdetben még nagy területen erősen felhős, a keleti országrészben borult idő lesz jellemző. A Dunántúlon hosszabb időre kisüt a nap és számottevő csapadék sem valószínű. A keleti országrészben kora délutánra fokozatosan megszűnik az eső, majd elsősorban az Ózd-Túrkeve vonal mentén újabb intenzív záporok alakulnak ki, amelyek az esti óráktól szűnnek meg. A legalacsonyabb hőmérséklet 10-16 Celsius-fok között valószínű.

A Dunántúl szélvédettebb, átmenetileg kevésbé felhős helyein ennél hűvösebb is lehet. A legmagasabb hőmérséklet általában 20 fok körül valószínű, de a délután az Északi-középhegységben és az Észak-Alföldön kialakuló záporokat hirtelen hőmérsékletcsökkenés kíséri.

(MTI)
időjárás